中秋夜吳江亭上對月懷前宰張子野及寄君謨蔡大
作者：蘇舜欽
朝代：宋

paragraphs: 獨坐對月心悠悠，故人不見使我愁。
古今共傳惜今夕，況在松江亭上頭。
可憐節物會人意，十日陰雨此夜收。
不惟人間重此月，天亦有意於中秋。
長空無瑕露表裏，拂拂漸漸寒光流。
江平萬頃正碧色，上下清澈雙璧浮。
自視直欲見筋脈，無所逃遁魚龍憂。
不疑身世在地上，祗恐槎去觸斗牛。
景情境勝返不足，歎息此際無交游。
心魂冷烈曉不寢，勉爲筆此傳中州。